《同邻几观中道家书画》
宋代·刘敞

宋公好古天下闻，法书奇画多求真。独将文雅遗后世，官虽贵求家尤贫。

近自唐室远及秦，上下略数千馀春。丹青翰墨著名者，一二收拾忘辛勤。

象贤济美声不坠，手泽钜细皆如新。朝廷交游累千百，未尝肯示寻常人。

蔡侯江翁与梅伯，于今磊落称绝伦。退朝相从得尽见，更觉清门无杂宾。

鉴微赏异极毫发，四座若获千金珍。往往发狂或大叫，咏诗落笔争纷纶。

我随众人久碌碌，学殖欲落衣生尘。愿登群玉探禹穴，不惮山海驰舟轮。

此君家近未宜后，率然欲往怀逡巡。淹留秖觉岁月老，复恐异物潜通神。

但传妙唱想绝迹，诵叹慷慨书搢绅。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。